‘Staatskapers’ verskyn op ANC se kandidatelysAce Magashule (voor). Foto: Jonisayi Maromo/ANA Die ANC loop onder hewige kritiek deur oor die insluiting van Bathabile Dlamini, Malusi Gigaba, Mosebenzi Zwane en Nomvula Mokonyane op die party se kandidatelys vir die Nasionale Vergadering in die algemene verkiesing op 8 Mei. “Jy praat van mense wat nooit aangekla is nie. Hoekom wil jy mense uitsonder omdat hulle in die media genoem word? Hoekom respekteer jy nie die universele beginsel [van onskuldig tot skuldig bewys] nie?” het Ace Magashule, sekretaris-generaal van die ANC, Woensdag vir die vier probeer skerm toe joernaliste hom met vrae gepeper het. Die vier kandidate word almal by staatskaping betrek. Pres. Cyril Ramaphosa is ook al verskeie kere versoek om Dlamini en Mokonyane in die pad te steek. Malusi Gigaba die minister van binnelandse sake. Foto: Cindy Waxa/ANA Gigaba het in November as minister van binnelandse sake bedank nadat die openbare beskermer in ŉ verdoemende verslag bevind het hy het die Grondwet én die kabinet se etiese kode oortree nadat hy onder eed gelieg het. ŉ Video van ŉ seksuele aard van Gigaba het ook kort hierna aan die lig gekom. Dlamini, oudminister van maatskaplike ontwikkeling en tans minister van vroue in die presidensie, is deur die konstitusionele hof beveel om 20% van die regskoste van die Suid-Afrikaanse agentskap vir maatskaplike sekerheid (Sassa) te betaal wat verband hou met die maatskaplike toelae-debakel. Angelo Agrizzi, voormalige Bosasa-hoofbedryfsbeampte, het verdoemende bewerings teen Mokonyane, minister van omgewingsake, voor die Zondo-kommissie van ondersoek na staatskaping gemaak. Hy het Mokonyane daarvan beskuldig dat sy omkoopgeld van die maatskappy ontvang het om die toekenning van tenders aan Bosasa te verseker. Zwane is die voormalige minister van minerale bronne.